
[bookmark: _Toc256000000]FORSLAG TIL EUROPA-PARLAMENTETS BESLUTNING
om det europæiske semester for samordning af de økonomiske politikker 2026

(2025/2214(INI))
Europa-Parlamentet,
–	der henviser til traktaten om Den Europæiske Unions funktionsmåde (TEUF), særlig artikel 121, 126 og 136,
–	der henviser til protokol nr. 1 til traktaten om Den Europæiske Union (TEU) og TEUF om de nationale parlamenters rolle i Den Europæiske Union,
–	der henviser til protokol nr. 2 til TEU og TEUF om anvendelse af nærhedsprincippet og proportionalitetsprincippet,
–	der henviser til Parisaftalen, som blev vedtaget på partskonferencen under FN's rammekonvention om klimaændringer den 12. december 2015 og FN's verdensmål for bæredygtig udvikling,
–	der henviser til Europa-Parlamentets og Rådets forordning (EU) 2021/1119 af 30. juni 2021 om fastlæggelse af rammerne for at opnå klimaneutralitet og om ændring af forordning (EF) nr. 401/2009 og (EU) 2018/1999 ("den europæiske klimalov")[footnoteRef:2]1, [2: 1 EUT L, 2021/1119 af 9.7.2021, ELI: http://data.europa.eu/eli/reg/2021/1119/oj.] 

–	der henviser til protokol nr. 12 til TEU og TEUF om proceduren i forbindelse med uforholdsmæssigt store underskud,
–	der henviser til traktaten om stabilitet, samordning og styring i Den Økonomiske og Monetære Union,
–	der henviser til Europa-Parlamentets og Rådets forordning (EU) 2024/1263 af 29. april 2024 om effektiv samordning af de økonomiske politikker og om multilateral budgetovervågning samt om ophævelse af Rådets forordning (EF) nr. 1466/97[footnoteRef:3]2, [3: 2 EUT L, 2024/1263, 30.4.2024, ELI: http://data.europa.eu/eli/reg/2024/1263/oj.] 

–	der henviser til Rådets forordning (EU) 2024/1264 af 29. april 2024 om ændring af forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud[footnoteRef:4]3, [4: 3 EUT L, 2024/1264, 30.4.2024, ELI: http://data.europa.eu/eli/reg/2024/1264/oj.] 

–	der henviser til Rådets direktiv (EU) 2024/1265 af 29. april 2024 om ændring af direktiv 2011/85/EU om krav til medlemsstaternes budgetmæssige rammer[footnoteRef:5]4, [5: 4 EUT L, 2024/1265, 30.4.2024, ELI: http://data.europa.eu/eli/dir/2024/1265/oj.] 

–	der henviser til Europa-Parlamentets og Rådets forordning (EU) nr. 1173/2011 af 16. november 2011 om en effektiv håndhævelse af budgetovervågningen i euroområdet[footnoteRef:6]5, [6: 5 EUT L 306 af 23.11.2011, s. 1, ELI: http://data.europa.eu/eli/reg/2011/1173/oj.] 

–	der henviser til Europa-Parlamentets og Rådets forordning (EU) nr. 1174/2011 af 16. november 2011 om håndhævelsesforanstaltninger til at korrigere uforholdsmæssigt store makroøkonomiske ubalancer i euroområdet[footnoteRef:7]6, [7: 6 EUT L 306 af 23.11.2011, s. 8, ELI: http://data.europa.eu/eli/reg/2011/1174/oj.] 

–	der henviser til Europa-Parlamentets og Rådets forordning (EU) nr. 1176/2011 af 16. november 2011 om forebyggelse og korrektion af makroøkonomiske ubalancer[footnoteRef:8]7, [8: 7 EUT L 306 af 23.11.2011, s. 25, ELI: http://data.europa.eu/eli/reg/2011/1176/oj.] 

–	der henviser til Europa-Parlamentets og Rådets forordning (EU) nr. 472/2013 af 21. maj 2013 om skærpelse af den økonomiske og budgetmæssige overvågning af medlemsstater i euroområdet, der har eller er truet af alvorlige vanskeligheder med hensyn til deres finansielle stabilitet[footnoteRef:9]8, [9: 8 EUT L 140 af 27.5.2013, s. 1, ELI: http://data.europa.eu/eli/reg/2013/472/oj.] 

–	der henviser til Europa-Parlamentets og Rådets forordning (EU) nr. 473/2013 af 21. maj 2013 om fælles bestemmelser om overvågning og evaluering af udkast til budgetplaner og til sikring af korrektion af uforholdsmæssigt store underskud i medlemsstaterne i euroområdet[footnoteRef:10]9, [10: 9 EUT L 140 af 27.5.2013, s. 11, ELI: http://data.europa.eu/eli/reg/2013/473/oj.] 

–	der henviser til Kommissionens økonomiske forårsprognose 2025 af 15. maj 2025,
–	der henviser til Kommissionens økonomiske efterårsprognose 2025 af 17. november 2025,
–	der henviser til Kommissionens Debt Sustainability Monitor 2024 af 17. marts 2025,
–	der henviser til Kommissionens meddelelse af 19. marts 2025 om mulighed for at øge forsvarsudgifterne inden for rammerne af stabilitets- og vækstpagten (C(2025)2000),
–	der henviser til Mario Draghis rapport af 9. september 2024 om fremtiden for den europæiske konkurrenceevne (Draghirapporten),
–	der henviser til hvidbogen om europæisk forsvarsberedskab 2030 af 20. marts 2025,
–	der henviser til forretningsordenens artikel 55,
–	der henviser til udtalelse fra Budgetudvalget,
–	der henviser til betænkning fra Økonomi- og Valutaudvalget (A10-0000/2025),
A.	der understreger, at det europæiske semester spiller en væsentlig rolle for samordningen og tilpasningen af medlemsstaternes økonomiske og budgetmæssige politikker;
B.	der henviser til, at henstillingerne fra det europæiske semester i 2026 vil spille en afgørende rolle i udformningen af de nationale og regionale partnerskabsplaner, som medlemsstaterne skal udarbejde i 2027;
C.	der henviser til, at BNP-væksten i EU ifølge Kommissionens efterårsprognose 2025 forventes at ligge tæt på den potentielle vækst med fuld beskæftigelse og inflation tæt på målniveauet;
D.	der henviser til, at EU har overvældende investeringsbehov, herunder for en yderligere årlig investering på 800 mia. EUR, som ifølge Draghi-rapporten er nødvendig for at styrke Europas konkurrenceevne, og et yderligere beløb på 800 mia. EUR, der efterspørges til yderligere forsvarsudgifter i henhold til ReArm Europe-planen/Beredskab 2030;
E.	der henviser til, at EU står over for store udfordringer, fra trusler, der opstår ved de østlige grænser, til geopolitisk ustabilitet og handelsusikkerhed, samtidig med at der fortsat er langsigtede udfordringer såsom den grønne og den digitale omstilling;
F.	der henviser til, at TEUF fastsætter referenceværdier på op til 3 % for det offentlige underskud og 60 % for gældskvoten;
G.	der henviser til, at Rådet ikke har indledt nogen procedurer vedrørende uforholdsmæssigt store makroøkonomiske ubalancer, siden denne procedure blev indført i 2011;
H.	der henviser til, at denne Kommission er fast besluttet på at være en "investeringskommission", men endnu ikke har truffet væsentlige foranstaltninger til at øge EU's investeringer til et niveau, der svarer til behovene i forbindelse med den grønne og den digitale omstilling;
Økonomiske udsigter for EU
1.	bemærker, at EU i løbet af de seneste fem år har stået over for store udfordringer, herunder udbruddet af covid-19-pandemien og den russiske krig i Ukraine, som har haft store økonomiske konsekvenser; understreger effektiviteten af EU-dækkende initiativer til håndtering af de økonomiske konsekvenser af eksterne chok, navnlig genopretnings- og resiliensfaciliteten;
2.	bemærker, at EU's BNP ifølge Kommissionens økonomiske efterårsprognose 2025 forventes at stige med 1,4 % i 2025 i forhold til 2024;
3.	bemærker, at den offentlige bruttogældskvote forventes at nå op på 82,8 % i 2025;
4.	udtrykker bekymring over, at utilstrækkelige private og offentlige investeringer sandsynligvis vil hindre bæredygtig vækst i Europa og forhindre EU i at opfylde de fælles prioriteter, der er fastsat i EU's strategiske dagsorden 2024-2029;
5.	minder om, at ekstreme vejrforhold har en væsentlig indvirkning på de offentlige finanser; er klar over, at virkningerne og hyppigheden af ekstreme vejrforhold kun vil stige i de kommende år som følge af klimaændringerne;
6.	glæder sig over, at inflationen er blevet bragt ned på Den Europæiske Centralbanks målniveau efter at have nået et rekordhøjt niveau på 10,6 % i oktober 2022; bemærker imidlertid, at inflationen fortsat ligger på forskellige niveauer i medlemsstaterne med højere niveauer i medlemsstater med energiintensive industrier;
7.	er bekymret over de makroøkonomiske stabilitetsrisici, der er forbundet med stigende boligpriser i medlemsstaterne, navnlig potentielle begrænsninger af arbejdskraftens mobilitet og svækket produktivitetsforøgelse;
8.	bemærker, at beskæftigelsesfrekvensen i EU i gennemsnit har nået et rekordhøjt niveau; glæder sig over integrationen af rammen for social konvergens i den fælles beskæftigelsesrapport for det europæiske semester;
Revideret EU-ramme for økonomisk styring
9.	minder om, at formålet med reformen af rammen for økonomisk styring er at forbedre evnen til at håndtere forskellene med hensyn til budgetstillinger, offentlig gæld og økonomiske udfordringer, og bidrage til at tackle de mellem- og langsigtede udfordringer, som EU står over for;
10.	noterer sig de målrettede ændringer af EU's ramme for økonomisk styring, som Kommissionen offentliggjorde den 2. oktober 2025;
Finanspolitisk kurs
11.	udtrykker bekymring over, at genopretnings- og resiliensfaciliteten udløber i 2026, og over den indvirkning, som dette kan få på EU's overordnede finanspolitiske kurs;
12.	bemærker, at medlemsstaternes overordnede finanspolitiske kurs stort set er neutral i 2025 på trods af betydelige forskelle mellem medlemsstaterne;
Landespecifikke henstillinger
13.	noterer sig Kommissionens tilsagn om at bruge det europæiske semester til at fremme konkurrenceevne, bæredygtighed og social retfærdighed samt om at integrere FN's verdensmål for bæredygtig udvikling og den europæiske søjle for sociale rettigheder i det europæisk semester;
14.	minder om de landespecifikke henstillingers rolle i koordineringen af EU's prioriteter; bemærker de manglende fremskridt med hensyn til effektivt at gennemføre de landespecifikke henstillinger; opfordrer Kommissionen til at genoverveje måden, hvorpå de landespecifikke henstillinger udvikles og følges op; understreger, at de landespecifikke henstillinger bør være underlagt større demokratisk kontrol fra Europa-Parlamentets side; opfordrer til større inddragelse af centrale interessenter såsom arbejdsmarkedets parter og civilsamfundsorganisationer i udarbejdelsen af de landespecifikke henstillinger;
15.	noterer sig Kommissionens hensigt om i de landespecifikke henstillinger yderligere at afspejle de foranstaltninger, der er afgørende for opsparings- og investeringsunionen, som meddelt i Kommissionens meddelelse af 19. marts 2025[footnoteRef:11]10; [11: 10 Kommissionens meddelelse af 19. marts 2025 med titlen "Opsparings- og investeringsunionen En strategi til fremme af borgernes velstand og økonomisk konkurrenceevne i EU" (COM(2025)0124).] 

16.	bemærker, at de landespecifikke henstillinger forventes at spille en større rolle i den næste flerårige finansielle ramme med hensyn til at vejlede om investeringer og reformer på nationalt og regionalt plan; er af den opfattelse, at udvælgelsen af reformer og investeringer bør baseres på, hvor effektivt de imødekommer de relevante landespecifikke henstillinger, for at opnå en retfærdig omstilling til en grøn økonomi; understreger, at denne proces skal ledsages af større demokratisk kontrol;
17.	bemærker, at de landespecifikke henstillinger for 2025 fokuserer mere på konkurrenceevne og forenkling; beklager, at der er færre landespecifikke henstillinger vedrørende social- og klimapolitikker;
Lukning af investeringsgabet
18.	minder om, at Draghi-rapporten i høj grad påviste behovet for at øge de offentlige og private investeringer for at styrke EU's konkurrenceevne;
19.	opfordrer til, at der etableres andre former for EU-dækkende investeringskapacitet for at bevare EU's kapacitet til at foretage de nødvendige investeringer;
20.	bemærker, at det skiftende geopolitiske miljø kræver endnu mere sammenhold og solidaritet mellem medlemsstaterne; støtter Kommissionens bestræbelser på at bevæge sig i retning af en mere koordineret tilgang til forsvar; bemærker, at instrumentet for sikkerhedstiltag for Europa (SAFE) etablerer en lånefacilitet på 150 mia. EUR til at støtte medlemsstaternes investeringer i forsvar; beklager imidlertid, at SAFE-instrumentet er baseret på artikel 122 i TEUF, hvilket begrænser den parlamentariske kontrol;
21.	bemærker, at kun 16 medlemsstater har aktiveret den nationale undtagelsesklausul for forsvarsudgifter;
22.	minder om, at Kommissionen aldrig har indledt en procedure i forbindelse med uforholdsmæssigt store ubalancer, på trods af at nogle medlemsstater har tilbagevendende skævheder på betalingsbalancens løbende poster;
°
°	°
23.	pålægger sin formand at sende denne beslutning til Rådet og Kommissionen.

[bookmark: _Toc256000001]BEGRUNDELSE
Det europæiske semester er et vigtigt instrument til at koordinere den økonomiske politik og budgetpolitikken på tværs af EU-medlemsstaterne med mere vidtrækkende konsekvenser på tværs af andre politikområder. I initiativbetænkningen fra 2026 om det europæiske semester understreges de betydelige investeringer, som EU har behov for i en situation med øget geopolitisk usikkerhed, trusler ved de østlige grænser og store strukturelle udfordringer i forbindelse med den europæiske økonomis konkurrenceevne, modstandsdygtighed og bæredygtighed. Ordføreren understreger behovet for, at EU tackler disse udfordringer og mobiliserer de nødvendige offentlige og private investeringer, navnlig i forbindelse med den grønne omstilling, konkurrenceevne og sikkerhed og forsvar. I betænkningen roses Kommissionen for de EU-dækkende instrumenter, der er anvendt som reaktion på de seneste udfordringer og eksterne chok, herunder genopretnings- og resiliensfaciliteten og instrumentet for sikkerhedstiltag for Europa (SAFE), men udtrykker bekymring over, at vi stadig er langt fra målene i Draghirapporten om at opfylde EU's bredere investeringsbehov. 
I udkastet til betænkning bemærkes det, at underskuds- og gældsniveauerne varierer forholdsvis meget fra medlemsstat til medlemsstat, hvilket kræver skræddersyede politikker og henstillinger for at opnå langsigtet finanspolitisk holdbarhed. I betænkningen bemærkes det også, at den gennemsnitlige beskæftigelsesfrekvens i hele EU har nået et rekordhøjt niveau. Samtidig bemærkes det i betænkningen med bekymring, at genopretnings- og resiliensfaciliteten udløber i 2026, hvilket kan have en negativ indvirkning på EU's overordnede finanspolitiske kurs. I betænkningen udtrykkes der også bekymring over den indvirkning, som ekstreme vejrforhold kan få på de offentlige finanser i de kommende år, samt over de makroøkonomiske risici, der er forbundet med stigende boligpriser i hele EU.
Med hensyn til de landespecifikke henstillinger bemærkes det i betænkningen, at der ikke er gjort fremskridt med gennemførelsen af disse i medlemsstaterne, og Kommissionen opfordres til at genoverveje udviklingen af og opfølgningen på de landespecifikke henstillinger, navnlig gennem en større inddragelse af Europa-Parlamentet og centrale interessenter såsom arbejdsmarkedets parter og civilsamfundsorganisationer. Desuden opfordrer ordføreren Kommissionen til at fremsætte flere landespecifikke henstillinger om klima- og socialpolitikker. I betænkningen bemærkes også planen om at give de landespecifikke henstillinger en mere central rolle i den kommende flerårig finansielle ramme som rettesnor for nationale og regionale investeringer og reformer, og ordføreren giver udtryk for sit synspunkt om, at investeringer og reformer bør prioriteres ud fra, hvilke der er de mest effektive med hensyn til at opnå en retfærdig omstilling til en grøn økonomi.

